CELEX: 32016R0232
Language: sk
Date: 2015-12-15 00:00:00
Title: Delegované nariadenie Komisie (EÚ) 2016/232 z 15. decembra 2015, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o určité aspekty spolupráce výrobcov

19.2.2016   
            
            
               SK
            
            
               Úradný vestník Európskej únie
            
            
               L 44/1
            
         DELEGOVANÉ NARIADENIE KOMISIE (EÚ) 2016/232
   z 15. decembra 2015,
   ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o určité aspekty spolupráce výrobcov
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 173 ods. 1 a článok 223 ods. 2,
   keďže:
   
               (1)
            
            
               Nariadením (EÚ) č. 1308/2013 sa zrušilo a nahradilo nariadenie Rady (ES) č. 1234/2007 (2) a stanovujú sa osobitné pravidlá týkajúce sa organizácií výrobcov, združení organizácií výrobcov a medziodvetvových organizácií. Na základe nariadenia (EÚ) č. 1308/2013 je Komisia splnomocnená prijímať delegované a vykonávacie akty v danej súvislosti. Aby sa zabezpečila účinnosť pôsobenia takýchto organizácií a združení v novom právnom rámci, je potrebné prijať určité pravidlá.
            
         
               (2)
            
            
               Osobitné pravidlá týkajúce sa určitých aspektov spolupráce výrobcov už existujú pre sektor ovocia a zeleniny, mlieka a mliečnych výrobkov a sektor olivového oleja a stolových olív. S cieľom zabezpečiť kontinuitu by sa osobitné pravidlá pre tieto sektory mali naďalej uplatňovať. Na tie aspekty spolupráce výrobcov, na ktoré sa tieto osobitné pravidlá nevzťahujú, by sa malo uplatňovať toto delegované nariadenie.
            
         
               (3)
            
            
               V článku 155 nariadenia (EÚ) č. 1308/2013 sa stanovuje, že členské štáty môžu povoliť uznaným organizáciám výrobcov alebo uznaným združeniam organizácií výrobcov, aby zadávali tretím stranám akúkoľvek činnosť okrem výroby v tých sektoroch, v ktorých je zadávanie tretím stranám povolené Komisiou. V súčasnosti sa zadávanie činností tretím stranám využíva v sektore ovocia a zeleniny a odvetví olivového oleja a stolových olív. Vzhľadom na ekonomické aspekty a prínos, ktorý zadávanie niektorých činností tretím stranám môže poskytnúť organizáciám výrobcov a združeniam organizácií výrobcov a ich členom, by sa toto zadávanie malo umožniť vo všetkých sektoroch.
            
         
               (4)
            
            
               Mali by sa stanoviť pravidlá týkajúce sa uznávania nadnárodných organizácií výrobcov, nadnárodných združení organizácií výrobcov a nadnárodných medziodvetvových organizácií, ako aj pravidlá na objasnenie zodpovednosti zapojených členských štátov. S ohľadom na slobodu usadiť sa by uznávanie nadnárodných organizácií výrobcov a nadnárodných združení organizácií výrobcov malo byť povinnosťou členského štátu, v ktorom takéto organizácie a združenia majú podstatný počet členov alebo podstatný objem alebo hodnotu predajnej výroby. Pokiaľ ide o nadnárodné medziodvetvové organizácie, o ich uznaní by mal rozhodnúť členský štát, v ktorom majú svoje ústredie.
            
         
               (5)
            
            
               Mali by sa stanoviť pravidlá týkajúce sa zavedenia administratívnej pomoci, ktorá sa má poskytovať pri nadnárodnej spolupráci. Súčasťou takejto pomoci by mala byť najmä výmena informácií, ktorá by kompetentnému členskému štátu umožnila posúdiť, či nadnárodná organizácia výrobcov, združenie organizácií výrobcov alebo medziodvetvová organizácia spĺňajú podmienky na uznanie. Takéto informácie potrebuje kompetentný členský štát aj na to, aby mohol v prípade nedodržania podmienok konať. Súčasne táto pomoc umožní príslušným členským štátom výmenu informácií na požiadanie členských štátov, v ktorých sídlia členovia takýchto organizácií alebo združení.
            
         
               (6)
            
            
               S cieľom zabezpečiť riadne fungovanie opatrení v rámci spoločnej poľnohospodárskej politiky a na účel monitorovania, analyzovania a riadenia trhu s poľnohospodárskymi výrobkami a zabezpečenia harmonizovaného a zjednodušeného prístupu by sa informácie požadované pri oznámení rozhodnutí o povolení zadávania činností tretím stranám a udelení, odmietnutí alebo odobraní uznania organizácie výrobcov, združenia organizácií výrobcov alebo medziodvetvovej organizácie mali špecifikovať.
            
         
               (7)
            
            
               Nariadeniami Komisie (ES) č. 223/2008 (3) a (ES) č. 709/2008 (4) sa stanovujú pravidlá týkajúce sa organizácií výrobcov, združení organizácií výrobcov a medziodvetvových organizácií. Určité ustanovenia v týchto nariadeniach sú zastarané alebo sa nikdy neuplatňovali. Preto s cieľom zabezpečiť konzistenciu s novým právnym predpisom o spoločnej organizácii poľnohospodárskych trhov by sa uvedené nariadenia mali zrušiť,
            
         PRIJALA TOTO NARIADENIE:
   Článok 1
   Rozsah pôsobnosti
   Týmto nariadením sa stanovujú pravidlá, ktorými sa dopĺňa nariadenie (EÚ) č. 1308/2013, pokiaľ ide o určité aspekty spolupráce výrobcov. Uplatňuje sa bez toho, aby boli dotknuté osobitné pravidlá stanovené v týchto nariadeniach:
   
               a)
            
            
               vykonávacie nariadenie Komisie (EÚ) č. 543/2011 (5), pokiaľ ide o sektory ovocia a zeleniny;
            
         
               b)
            
            
               delegované nariadenie Komisie (EÚ) č. 880/2012 (6) a vykonávacie nariadenie Komisie (EÚ) č. 511/2012 (7), pokiaľ ide o sektor mlieka a mliečnych výrobkov, a
            
         
               c)
            
            
               delegované nariadenie Komisie (EÚ) č. 611/2014 (8), pokiaľ ide o sektor olivového oleja a stolových olív.
            
         Článok 2
   Vymedzenie pojmov
   Na účely tohto nariadenia sa uplatňuje toto vymedzenie pojmov:
   
               a)
            
            
               „nadnárodná organizácia výrobcov“ je akákoľvek organizácia výrobcov, ktorej členské podniky výrobcov sídlia vo viac ako jednom členskom štáte;
            
         
               b)
            
            
               „nadnárodné združenie organizácií výrobcov“ je akékoľvek združenie organizácií výrobcov, ktorého členské organizácie sídlia vo viac ako jednom členskom štáte;
            
         
               c)
            
            
               „nadnárodná medziodvetvová organizácia“ je akákoľvek medziodvetvová organizácia, ktorej členovia sú zapojení do výroby, spracovania alebo obchodu s výrobkami, na ktoré sa vzťahujú činnosti organizácie vo viac ako jednom členskom štáte.
            
         Článok 3
   Zadávanie činnosti tretím stranám
   1.   Sektory, v ktorých členské štáty môžu povoliť zadávanie činnosti tretím stranám v súlade s článkom 155 nariadenia (EÚ) č. 1308/2013, sú sektory uvedené v článku 1 ods. 2 uvedeného nariadenia.
   2.   Organizácie výrobcov alebo združenia organizácií výrobcov, ktoré zadávajú akúkoľvek zo svojich činností tretím stranám, uzatvárajú prostredníctvom písomnej zmluvy obchodnú dohodu, aby sa zabezpečilo, že organizácia výrobcov alebo združenie organizácií si zachováva kontrolu a dozor nad vykonávanou činnosťou.
   Článok 4
   Uznávanie nadnárodných organizácií a združení
   1.   S výhradou časti II hlavy II kapitoly III oddielov 1 a 2 nariadenia (EÚ) č. 1308/2013 je povinnosťou členského štátu, v ktorom má nadnárodná organizácia výrobcov alebo nadnárodné združenie organizácií výrobcov podstatný počet členov alebo členských organizácií alebo podstatný objem alebo hodnotu predajnej výroby, alebo členského štátu, v ktorom má nadnárodná medziodvetvová organizácia ústredie, rozhodnúť o uznaní takejto organizácie alebo združenia.
   2.   Členský štát uvedený v odseku 1 nadviaže potrebnú administratívnu spoluprácu s inými členskými štátmi, v ktorých sídlia členovia takejto organizácie alebo združenia, na účely overovania dodržiavania podmienok uznávania uvedených v článkoch 154, 156 a 157 nariadenia (EÚ) č. 1308/2013.
   3.   Ostatné členské štáty, v ktorých sídlia členovia nadnárodnej organizácie výrobcov alebo nadnárodného združenia organizácií výrobcov, alebo nadnárodných medziodvetvových organizácií, poskytnú všetku potrebnú administratívnu pomoc členskému štátu uvedenému v odseku 1.
   4.   Členský štát uvedený v odseku 1 poskytne všetky relevantné informácie na žiadosť iného členského štátu, v ktorom sídlia členovia takejto organizácie alebo združenia.
   Článok 5
   Oznámenia
   Členské štáty oznámia každoročne Komisii do 31. marca tieto informácie za predchádzajúci kalendárny rok:
   
               a)
            
            
               rozhodnutia o udelení, zamietnutí alebo odobraní uznania organizácií výrobcov, združení organizácií výrobcov alebo medziodvetvových organizácií vrátane dátumu vydania rozhodnutia a príslušných názvov a sektorov a zhrnutia dôvodov zamietnutia a odobrania uznania;
            
         
               b)
            
            
               pokiaľ ide o uznané organizácie výrobcov a uznané združenia organizácií výrobcov, hodnotu predajnej výroby.
            
         Článok 6
   Zrušenia
   Nariadenia (ES) č. 223/2008 a (ES) č. 709/2008 sa zrušujú.
   Článok 7
   Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 15. decembra 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 347, 20.12.2013, s. 671.
   
      (2)  Nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (Ú. v. EÚ L 299, 16.11.2007, s. 1).
   
      (3)  Nariadenie Komisie (ES) č. 223/2008 z 12. marca 2008, ktorým sa ustanovujú podmienky a postupy povoľovania organizácií chovateľov priadky morušovej (Ú. v. EÚ L 69, 13.3.2008, s. 10).
   
      (4)  Nariadenie Komisie (ES) č. 709/2008 z 24. júla 2008, ktorým sa ustanovujú podrobné pravidlá vykonávania nariadenia Rady (ES) č. 1234/2007, pokiaľ ide o medziodvetvové organizácie a dohody v sektore tabaku (Ú. v. EÚ L 197, 25.7.2008, s. 23).
   
      (5)  Vykonávacie nariadenie Komisie (EÚ) č. 543/2011 zo 7. júna 2011, ktorým sa ustanovujú podrobné pravidlá uplatňovania nariadenia Rady (ES) č. 1234/2007, pokiaľ ide o sektory ovocia a zeleniny a spracovaného ovocia a zeleniny (Ú. v. EÚ L 157, 15.6.2011, s. 1).
   
      (6)  Delegované nariadenie Komisie (EÚ) č. 880/2012 z 28. júna 2012, ktorým sa dopĺňa nariadenie Rady (ES) č. 1234/2007, pokiaľ ide o nadnárodnú spoluprácu a zmluvné rokovania organizácií výrobcov v sektore mlieka a mliečnych výrobkov (Ú. v. EÚ L 263, 28.9.2012, s. 8).
   
      (7)  Vykonávacie nariadenie Komisie (EÚ) č. 511/2012 z 15. júna 2012 o oznámeniach týkajúcich sa organizácií výrobcov, medziodvetvových organizácií, zmluvných rokovaní a zmluvných vzťahov podľa nariadenia Rady (ES) č. 1234/2007 v sektore mlieka a mliečnych výrobkov (Ú. v. EÚ L 156, 16.6.2012, s. 39).
   
      (8)  Delegované nariadenie Komisie (EÚ) č. 611/2014 z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o programy na podporu sektora olivového oleja a stolových olív (Ú. v. EÚ L 168, 7.6.2014, s. 55).